Sarvijoen Kyläyhdistys ry			PÖYTÄKIRJA
Kylätoimikunnan kokous 11/2011
66340 SARVIJOKI			18.11.2011		

Aika	16.11.2011 klo 18.43–19.57
Paikka	Mökki, Sarvijoki 
Läsnä	Veijo Mäki, puheenjohtaja		Sirpa Hill, jäsen
	Jaana Ala-Lahti, sihteeri		Reijo Sarvela, jäsen		
	Jaana Fors, jäsen		Jaana Penttilä, jäsen
				Tuula Smeds, jäsen, saapui 19.12	

			Poissa	Kirsi Mäki, jäsen
Paavo Rätti, jäsen
Kari Tamssi, jäsen
				Anna Liisa Jyrä, jäsen
				Lassi Eskelinen, jäsen
				Henry Penttilä, valtuutettu
				Arto Ihanamäki, Kolinan edustaja

1. Kokouksen avaus
Puheenjohtaja Veijo Mäki avasi kokouksen klo 18.43

2. Kokouksen laillisuus ja päätösvaltaisuus
Kokous todettiin laillisesti kokoon kutsutuksi ja päätösvaltaiseksi; 6 jäsentä paikalla.

3. Pöytäkirjantarkastajien valinta
Pöytäkirjantarkastajiksi ja ääntenlaskijoiksi valittiin yksimielisesti Sirpa Hill ja Jaana Fors.

4. Sarvijoen kehittämisryhmän kokouksen kuulumiset
Kehittämisryhmän kokouksessa oli esitelty Lattusentien tontille rakennettavaa rivitaloa. Kokouksessa oli myös visioitu sitä, että kylälle rakennettaisiin puuomakotitalo.
Kurikan kaupunki ei kuitenkaan kylälle rakenna mitään, vaan sopimukseen olisi päästävä esimerkiksi Jurvan Vuokrakotien kanssa, jonka omistukseen rakennettava rivitalo tulisi.
Arkkitehdilta on tilattu suunnitelma rivitalosta ja suunnitelman maksaa Kurikan kaupunki. Rivitaloon tulee 3 h + k -mallisia asuntoja. Jos rivitalo saa hyvää palautetta, aletaan sen jälkeen mahdollisesti rakentaa toista rivitaloa.
Veijo Mäki oli keskustellut kokouksessa myös siitä, mitä mahdollisuuksia olisi hyödyntää risteyksessä sijaitsevaa ja myynnissä olevaa Peltoniemen tonttia ja sen myötä muuttaa liikennejärjestelyjä.
Kokouksessa oli puhuttu myös kylälle luvatuista Puutaloprojektin esittelymateriaaleista. Taulut voisi nyt laittaa esille Sarvijoen päiväkodille. Kokouksessa kävi esille, että taulut olivat ainakin tällä hetkellä mystisesti kadoksissa.
Hyvänä asiana kokouksessa oli pidetty sitä, että jätevesiasia on saatu kylällä alkuun.
Veijo Mäki oli vienyt kokoukseen myös terveiset siitä, että Sarvijoen päiväkodilla pidetään avajaiset. Kaupungilta vieraaksi tilaisuuteen on lupautunut Jouni Lilja.

5. Joulunavaus
Sarvijoen joulunavaus on päätetty pitää 1.12.2011 klo 17-21 Sarvijoen päiväkodilla. Samalla päiväkodilla vietetään avoimia ovia ja esillä on myös Sarvijoella toimivien kansalaisopiston piirien oppilastöitä.
Päiväkodin väki osallistuu järjestelyihin ja jakavat kustannukset puoliksi kyläyhdistyksen kanssa.
Päätettiin, että Veijo Mäki ehdottaa päiväkodille, että heidän vastuullaan olisi riisipuuron ja sekahedelmäsopan keittäminen. Sopivaksi puuron määräksi joulunavauksen arvioitiin noin 15 litraa.
Kyläyhdistyksen vastuulle jäisi joulutorttujen, piparien, kahvin ja mehutarjoilun järjestäminen. Joulutorttuja päätettiin tilata leipomolta 100 kappaletta. 
Veijo Mäki kysyy, saisiko kyläyhdistys tilaisuuteen kaupungilta avustusta. 
Jos päiväkotilapset haluavat, he voivat esittää joulunavauksessa ohjelmaa. Kyläyhdistys ei tilaisuuteen muuta ohjelmaa järjestä kuin joulupukin tilaamisen paikalle. Tuula Smeds lupasi hoitaa joulupukille karkkeja. Kyläyhdistyksen jäsenet osallistuvat tapahtuman järjestelyihin.

6. Kyläyhdistyksen virkistysilta
Sarvijoen kyläyhdistyksen virkistysilta pidettiin 12.11.2011 Veikkolassa. Mukaan virkistysiltaan pääsivät myös kyläyhdistyksen jäsenten puolisot. Todettiin, että ilta oli onnistunut.

7. Muut asiat
Päätettiin, että tästä lähtien kyläyhdistyksen jäsenet ilmoittavat sihteerille, jos ovat estyneitä saapumasta kyläyhdistyksen kokoukseen. Lisäksi sihteeri Jaana Ala-Lahti ilmoitti, ettei voi jatkaa kyläyhdistyksen jäsenenä enää toista kautta.

8. Seuraava kokous
Seuraava kokous päätettiin pitää tiistaina 13.12.2011 klo 18. Paikka ilmoitetaan myöhemmin.

9. Kokouksen päättäminen
Puheenjohtaja päätti kokouksen klo 19.57.

______________________________________	____________________________________
Veijo Mäki				Jaana Ala-Lahti

______________________________________	____________________________________
Jaana Fors				Sirpa Hill